ORDE do 15 de setembro de 2010 pola que se aproban as bases que rexerán a convocatoria de bolsas para a realización de prácticas nos centros de atención a menores dependentes da Consellería de Traballo e Benestar.
CONSELLERÍA DE TRABALLO E BENESTAR — III. OUTRAS DISPOSICIÓNS — 24/09/2010

O Estatuto de autonomía de Galicia, no seu artigo 27.23º, atribúe á comunidade autónoma a competencia exclusiva en materia de asistencia social.
O Decreto 335/2009, do 11 de xuño, polo que se establece a estrutura orgánica da Consellería de Traballo e Benestar, no seu artigo 1 atribúe á devandita consellería, entre outras, as competencias en materia de servizos sociais, incluíndo as políticas de familia, menores, benestar social, inclusión social, servizos comunitarios, atención aos discapacitados e ás persoas maiores, a promoción da autonomía persoal e a atención ás persoas en situación de dependencia de acordo co establecido no Estatuto de autonomía e coa Constitución.
Esta convocatoria está destinada a estudantes que desexen realizar prácticas en centros dependentes da Consellería de Traballo e Benestar, configurándose como medio de axuda para o desenvolvemento dos seus estudos de ciclos formativos de grao superior de formación profesional, universitarios e de doutoramento, así como os técnicos superiores de formación profesional, ao mesmo tempo que acadan experiencia no eido educativo e asistencial nos centros de atención de menores.
Esta axudas axustaranse ás normas e principios establecidos nos preceptos básicos da Lei 38/2003, do 17 de novembro, xeral de subvencións, no Real decreto 887/2006, do 21 de xullo, polo que se aproba o seu regulamento, na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o seu regulamento, así como na Lei 4/2006, do 30 de xuño, de transparencia e boas prácticas na Administración pública galega. En especial, teranse en conta, en todo caso, os principios de publicidade, concorrencia, obxectividade, transparencia, igualdade e non-discriminación para a concesión das axudas.
Así mesmo, e no relativo aos requisitos e as normas que rexen a xestión económico-financeira, acomodaranse estas axudas ao disposto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Na súa virtude, en uso das facultades que teño atribuídas para a debida aplicación dos créditos orzamentarios para o fin para o que foron establecidos,
DISPOÑO:
Artigo 1º.-Obxecto da convocatoria.
Proceder á convocatoria, mediante o procedemento de concorrencia competitiva, de 13 bolsas para a realización de prácticas nos centros de internado de menores dependentes da Consellería de Traballo e Benestar durante o curso escolar 2010-2011. O número e distribución das bolsas figura no anexo II desta convocatoria.
Artigo 2º.-Requisitos dos solicitantes.
Son requisitos para participar na convocatoria os seguintes:
a) Ser español/a ou nacional de calquera país membro da Unión Europea, legalmente establecido en España e con residencia na Comunidade Autónoma de Galicia.
b) Cumprir os requisitos que se establecen no artigo 10 da Lei 9/2007, do 13 de xuño, de subvencións de Galicia, para obter a condición de beneficiario.
c) Non ter cumpridos os 25 anos na data de finalización do prazo de presentación de solicitudes.
d) Estar cursando ou ter rematados estudos de formación profesional de grao superior en animación sociocultural, animación de actividades físicas e deportivas e integración social ou estudos universitarios ou de doutoramento de psicoloxía, pedagoxía, psicopedagoxía, mestre de educación primaria ou educación física, traballo social e educación social.
e) Non realizar actividades profesionais remuneradas por conta propia ou allea, nin recibir bolsas similares ás desta convocatoria.
f) Non ter aproveitado en anteriores convocatorias estas ou outras bolsas de similares características por un período superior a un ano.
g) Non padecer defecto físico que impida o desenvolvemento normal da actividade do centro.
Artigo 3º.-Financiamento.
O financiamento das axudas previstas nesta orde imputaranse á aplicación orzamentaria 12.02.312B.481.0. dos orzamentos xerais da Comunidade Autónoma de Galicia.
O compromiso plurianual adquirido para os exercicios 2010-2011 ascende a un total de 18.330 euros distribuídos do xeito seguinte: 8.970 euros para o exercicio corrente e 9.360 euros para o ano 2011.
Artigo 4º.-Solicitudes.
1. Os interesados deberán presentar a solicitude que figura como anexo I a esta orde de convocatoria, no departamento territorial da Consellería de Traballo e Benestar que corresponda ao lugar onde estea/n ubicado/s o/s centro/s en que solicita a realización da bolsa, ou ben en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. O solicitante poderá optar unicamente por centros radicados na mesma provincia.
2. Xunto coa solicitude deberán presentar a seguinte documentación:
a) Fotocopia compulsada do documento nacional de identidade do solicitante ou da tarxeta de residencia en réxime comunitario, no suposto de nacionais da Unión Europea ou do Espazo Económico Europeo legalmente establecidos en España.
b) Acreditación da residencia habitual ou temporal na Comunidade Autónoma de Galicia e, para estes efectos, os aspirantes presentarán certificado de empadroamento da unidade familiar.
No caso de producirse un cambio de domicilio nos últimos dous meses, o/a interesado/a deberá achegar o certificado directamente ou sinalar o concello para o cal efectuou o cambio.
c) Fotocopia compulsada da matrícula en facultades, escolas universitarias ou centros de formación profesional ou do título que acredite os estudos realizados.
d) Orixinal ou fotocopia compulsada do expediente académico.
e) Xustificación de ingresos da unidade familiar: dúas últimas nóminas, certificación positiva ou negativa de percepción da prestación económica do INEM e xustificación doutros ingresos familiares, se for o caso.
f) Proxecto de obradoiro que se van realizar cos menores residentes nos centros que se soliciten.
g) Acreditación, se é o caso, das solicitudes efectuadas e/ou da concesión destas ou similares bolsas en anos anteriores, de acordo co disposto no artigo 2 letra f) desta orde.
h) Certificado médico que acredite non padecer defecto físico que impida o normal desenvolvemento da actividade do centro.
i) Declaración de non realizar actividades profesionais remuneradas por conta propia ou allea nin recibir bolsas similares ás desta convocatoria.
j) Certificado de minusvalidez, de ser o caso, que acredite un grao de minusvalidez igual ou superior ao 33%.
3. O prazo de presentación de solicitudes será dun mes, contado a partir do día seguinte ao da publicación desta orde no Diario Oficial de Galicia.
Enténdese como último día do prazo o correspondente ao mesmo ordinal do día da publicación. Se o último día de prazo for inhábil, entenderase prorrogado ao primeiro día hábil seguinte e, se no mes do vencemento non houber día equivalente ao inicial do cómputo, entenderase que o prazo expira o último do mes.
Se a solicitude non estiver debidamente cuberta ou non se presentar a documentación a que se refire o punto 2 deste artigo, requiriráselle ao interesado por escrito a emenda dos defectos que houber, con indicación de que, se así non o fixer no prazo de 10 días, se terá por desistido da súa petición, logo da correspondente resolución, ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
En todo caso, e ao abeiro do disposto no Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos (DOG nº 221, do 13 de novembro), non se lles exixirá a fotocopia do documento nacional de identidade, certificado de empadroamento, certificado de minusvalidez (cando o grao de minusvalidez fose recoñecido pola Xunta de Galicia), e de documentos xerados pola Administración autonómica se asinan a autorización á Consellería de Traballo e Benestar para obter a dita información (anexo III desta orde).
Así mesmo, a presentación da solicitude polo interesado xunto coa sinatura polos membros da unidade familiar das autorizacións recollidas no anexo III desta orde comportará a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, para acreditar o cumprimento dalgún dos requisitos establecidos nesta orde.
Non obstante, se por razóns técnicas ou doutra índole non for posible o acceso a estes datos, a achega dos documentos sinalados no parágrafo anterior poderá ser exixida aos solicitantes das bolsas.
Artigo 5º.-Unidade familiar.
Para os efectos do previsto na alínea e) do artigo 4º.2, considéranse membros da unidade familiar o solicitante, o pai, a nai e os irmáns menores de idade que convivan no domicilio familiar ou os de maior idade incapacitados xudicialmente suxeitos á patria potestade prorrogada ou rehabilitada.
No caso de divorcio ou separación legal dos pais, non se considerará membro computable aquel dos pais que non conviva co solicitante, sen prexuízo de que nos ingresos de base de familia se inclúa a súa contribución económica.
Non obstante, terá a consideración de membro computable, de ser o caso, o novo cónxuxe ou persoa unida por análoga relación de afectividade, e terase que incluír a súa renda e o seu patrimonio.
Nos casos en que o solicitante alegue a súa independencia familiar, calquera que sexa o seu estado civil, deberá acreditar suficientemente esta circunstancia e o seu domicilio, así como o pagamento do alugueiro da vivenda, se é o caso, e dos medios económicos con que conta. De non xustificar suficientemente estes datos, a solicitude será sometida a exame pormenorizado con comprobación da renda e a situación real do solicitante.
Artigo 6º.-Contido da axuda.
A concesión da bolsa comporta para o beneficiario:
O aloxamento e mantenza gratuítos no centro durante todo o tempo de realización das prácticas, de tal xeito que se lle permita ao/á bolseiro/a a normal realización dos seus estudos.
A asunción pola Consellería de Traballo e Benestar dos gastos seguintes:
-Custos de matrícula ata un importe máximo de 210 euros, logo da correspondente xustificación de terse matriculado nos estudos detallados no artigo 2 desta orde e da presentación do xustificante de pagamento.
-Custos derivados da adquisición de libros relacionados cos estudos cursados, ata un importe máximo de 120 euros, logo da súa xustificación a través da presentación da correspondente factura e xustificante de pagamento no prazo dun mes desde que tivo lugar a adquisición.
-O pagamento dunha contía mensual de 120 euros durante nove meses en concepto de bolsa, logo da xustificación polo director do centro da realización das prácticas nos meses correspondentes.
A concesión destas bolsas suporá un importe máximo por beneficiario de 1.410 euros.
A obtención, unha vez rematada a estadía no centro, dun diploma acreditativo das prácticas realizadas, que lles será entregado polo/a xefe/a territorial do Departamento Territorial da Consellería de Traballo e Benestar, logo do informe favorable do director do centro.
A posibilidade de solicitude ás universidades de Santiago de Compostela, A Coruña e Vigo, no caso de seren alumnos destas, do recoñecemento de dous créditos de libre elección curricular.
Para o recoñecemento destes créditos, os alumnos deberán presentar na universidade correspondente a seguinte documentación:
-Diploma ou certificación acreditativa da superación das prácticas realizadas.
-Unha memoria da actividade realizada no centro.
Estes créditos recoñeceranse como de libre configuración curricular, sen que sexa posible superar os límites que, para estes efectos, establecen os correspondentes plans de estudos.
Artigo 7º.-Obrigas dos adxudicatarios.
A condición de bolseiro obriga ao seguinte:
a) Realizar as tarefas encomendadas pola dirección do centro que se consideren acordes coa natureza da bolsa en horario de actividade extraescolar, debéndose realizar de tal xeito que resulten compatibles co aproveitamento académico do propio bolseiro. Estes contarán co asesoramento e orientación dun titor encargado de coordinar, definir e dirixir as tarefas do bolseiro, papel que será desempeñado polo director do centro onde se realicen as prácticas.
b) Gardar absoluta confidencialidade sobre a documentación, datos persoais e familiares a que teñan acceso como consecuencia das actividades desenvolvidas consonte o previsto na Lei 3/1997, do 9 de xuño, galega da familia, a infancia e da adolescencia, e na Lei orgánica 15/1999, do 13 de decembro, de protección de datos de carácter persoal.
c) Non facer públicos de ningún xeito e en ningún medio de comunicación público ou privado, agás autorización expresa da Consellería de Traballo e Benestar, os datos obtidos ou observados dos que se teña constancia por medio das prácticas realizadas, relativos ás diferentes materias xurídico-administrativas referentes aos centros (funcionamento, actividades, programas, persoal, etc.) que se puidesen coñecer e utilizar en traballos de natureza académica.
d) Presentar unha memoria da actividade realizada no centro ao termo do período de prácticas e estadía no centro, que lle será remitida ao departamento territorial da Consellería de Traballo e Benestar da provincia onde radique o centro en que o bolseiro teña desenvolvido as prácticas.
e) Realizar unha declaración de conxunto de todas as solicitudes de axudas efectuadas ou concedidas, polo mesmo concepto, das distintas administracións públicas competentes.
f) Cumprir todas as demais obrigas que se establecen no artigo 11 da Lei 9/2007, do 13 de xuño, de subvencións de Galicia, así como no artigo 14.1º da Lei 38/2003, do 17 de novembro, xeral de subvencións.
A concesión e desfrute da bolsa non suporá vinculación contractual ou estatutaria ningunha entre o bolseiro e o centro a que quede adscrito, nin implicará ningún compromiso en canto á posterior incorporación do interesado ao cadro de persoal do centro, aínda que si a necesaria e natural coordinación co horario, normas e disciplina do centro.
Artigo 8º.-Duración das prácticas.
A duración das prácticas, e polo tanto as estadías nos centros dos adxudicatarios das bolsas, será do 1 de outubro de 2010 ao 30 de xuño de 2011.
Artigo 9º.-Procedemento para a avaliación das solicitudes.
1. Para a adxudicación das bolsas procederase da seguinte maneira:
Constituirase unha Comisión Provincial de Valoración en cada departamento territorial da Consellería de Traballo e Benestar, encargada da instrución do procedemento nos termos establecidos no artigo 21 da Lei 9/2007, do 13 de xuño, de subvencións de Galicia.
Esta comisión estará presidida polo respectivo xefe do servizo do órgano administrativo responsable en materia de menores e na cal actuarán como vogais un funcionario designado polo xefe territorial e os directores dos centros que deban recibir os bolseiros.
2. A comisión examinará as solicitudes presentadas, e valorará no seu conxunto os seguintes datos:
Expediente académico relativo á formación exixida (de 0 a 6 puntos).
Situación económica da unidade familiar (de 0 a 10 puntos).
Grao de coñecemento do idioma galego (de 0 a 4 puntos):
-Iniciación ao galego.
-Perfeccionamento do galego.
-Outros cursos, estudos ou titulacións de galego.
Só se lle concederá validez, no que se refire á acreditación do coñecemento do galego, aos cursos, estudos ou titulacións homologadas polo órgano administrativo competente en materia de política lingüística.
A puntuación máxima total será de 20 puntos.
3. A comisión confeccionará unha lista, por orde de preferencia, das solicitudes recibidas para cada centro, e corresponderalle a esta comisión a realización dos actos de instrución que procedan nos termos previstos no artigo 21 da Lei 9/2007, do 13 de xuño, de subvencións de Galicia.
A comisión elevará a correspondente proposta de resolución ao xefe territorial da Consellería de Traballo e Benestar no prazo máximo de quince días, contados a partir do día seguinte ao do remate do prazo de presentación de solicitudes.
No caso de que algún solicitante sexa seleccionado para máis dun centro, seralle comunicada esta circunstancia, para que no prazo de 10 días, contados desde o seguinte ao da data de recepción da comunicación, opte por un dos centros para que foi seleccionado.
4. Reservaranse tres bolsas a solicitantes que acrediten un grao de minusvalidez igual ou superior ao 33% sempre que, consonte co establecido no artigo 4º.2 alínea h), non padezan defecto físico que impida o normal desenvolvemento da actividade do centro. No caso de non seren cubertas, adxudicaranse xunto coas demais bolsas.
Artigo 10º.-Resolución.
1. Logo da oportuna fiscalización do gasto, o xefe territorial da Consellería de Traballo e Benestar, por delegación da conselleira, ditará resolución pola que se concedan ou deneguen as axudas, segundo o disposto no artigo 7.3º, da Lei 9/2007, do 13 de xuño, de subvencións de Galicia.
2. O prazo máximo para ditar e notificar as resolucións será de tres meses a partir do día seguinte ao da publicación desta orde no Diario Oficial de Galicia, consonte o establecido no artigo 23.4º da Lei 9/2007, do 13 de xuño, de subvencións de Galicia. O vencemento do prazo máximo sen que sexa notificada a resolución lexitima os interesados para entenderen desestimada por silencio administrativo a solicitude de concesión da subvención segundo o previsto no artigo 23.5º da Lei 9/2007, do 13 de xuño, de subvencións de Galicia.
3. Esta resolución considerarase ditada polo órgano delegante, isto é, a conselleira de Traballo e Benestar, segundo o disposto no artigo 13.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
A resolución establecerá os bolseiros adxudicatarios e suplentes por orde de puntuación. Estes últimos serán chamados automaticamente e pola orde establecida, cando por calquera circunstancia algún dos adxudicatarios non puider formalizar a aceptación da bolsa ou, unha vez iniciadas as actividades, non continuar coa súa execución.
Excepcionalmente, e por causas de índole académica debidamente xustificadas, ponderadas pola Comisión Provincial de Valoración, como pode ser o traslado de matrícula a outra universidade, o aspirante poderá solicitar, nos casos en que isto sexa posible, a realización das prácticas en centros doutras provincias.
4. O beneficiario disporá dun prazo de 10 días naturais a partir do día seguinte ao da notificación da resolución de concesión para remitir ao departamento territorial correspondente unha comunicación da aceptación da bolsa. De non facelo no prazo indicado, entenderase que se acepta esta.
Non obstante, dentro do prazo indicado, deberán achegar ao departamento territorial unha certificación bancaria comprensiva dun número de conta do que sexa titular para os efectos do pagamento da bolsa. Do mesmo xeito e no mesmo prazo deberá achegar unha declaración responsable de non estar incurso en ningunha das circunstancias que impiden obter a condición de beneficiario de subvencións ao abeiro do establecido no artigo 10 da Lei 9/2007, do 13 de xuño, de subvencións de Galicia, así como calquera outra documentación alegada na solicitude, que lle sexa requirida polo departamento territorial correspondente.
A falta de presentación en prazo da documentación referida no parágrafo anterior ou a falta de acreditación dos méritos alegados na solicitude suporá a perda do dereito á bolsa, procedéndose a adxudicala ao seguinte solicitante que figure por orde de puntuación como suplente na resolución de concesión.
5. Utilizarase este mesmo procedemento cando durante o curso escolar se produza algunha renuncia ou baixa nas bolsas ofertadas.
6. No caso de que non haxa solicitudes para un centro ou as que sexan valoradas negativamente, a bolsa quedará sen adxudicar.
7. Unha vez que sexa asignada a bolsa para a realización das prácticas nun centro determinado, deberase pór en marcha o proxecto presentado para ese centro.
8. O beneficiario deberá incorporarse ao centro adxudicado na data sinalada na notificación da resolución. A falta de incorporación nesa data implicará a perda automática dos dereitos inherentes á bolsa concedida. Non obstante, poderase autorizar un aprazamento de ata un máximo de 15 días hábiles, a partir do día seguinte da data sinalada na notificación da resolución, na incorporación á bolsa a petición expresa do beneficiario e por causa debidamente xustificada e acreditada.
No suposto de incorporación tardía, aínda xustificada, reducirase proporcionalmente o importe da contía que se vai percibir.
9. O departamento territorial poderá autorizar a interrupción temporal da bolsa, logo da incorporación do bolseiro/a ao destino adxudicado por motivos de enfermidade, accidente ou outras circunstancias, que deberán estar debidamente xustificadas. En todo caso, este tempo non poderá exceder o 20% do tempo total da duración da bolsa.
10. A renuncia, durante o período de goce da bolsa, inhabilitará o seu adxudicatario/a para efectos de presentación na seguinte convocatoria, agás nos casos de forza maior, que serán valorados polo departamento territorial.
Artigo 11º.-Recursos.
1. A resolución esgota a vía administrativa e contra ela pode interpoñerse recurso contencioso-administrativo ante o órgano xurisdicional competente, no prazo de dous meses a partir do día seguinte ao da notificación da dita resolución, segundo o disposto na Lei 29/1998, do 13 de xullo, reguladora da xurisdición contencioso-administrativa. No caso de resolución presunta, este prazo será de seis meses a partir do día seguinte a aquel en que remate o prazo para ditar resolución.
Potestativamente, e con anterioridade á interposición do referido recurso contencioso-administrativo, poderá interpoñerse recurso de reposición ante o órgano que ditou o acto. Se este for expreso, o prazo para interpoñelo é dun mes a partir do día seguinte ao da notificación da resolución; se non o for, o prazo é de tres meses a partir do día seguinte a aquel en que se produza o acto presunto. Neste caso non se poderá interpoñer o recurso contencioso-administrativo ata que se resolva o recurso de reposición.
2. Contra estas bases reguladoras, cuxa aprobación pon fin á vía administrativa, poderase interpoñer recurso potestativo de reposición perante a conselleira de Traballo e Benestar no prazo dun mes contado a partir do día seguinte ao da súa publicación no Diario Oficial de Galicia. Así mesmo, tamén se poderá interpoñer directamente recurso contencioso-administrativo perante o órgano competente desta xurisdición, no prazo de dous meses contados desde o día seguinte ao da súa publicación no Diario Oficial de Galicia.
Enténdese como último día do prazo para a interposición dos recursos o correspondente ao mesmo ordinal do día da notificación da resolución. Se o último día de prazo for inhábil, entenderase prorrogado ao primeiro día hábil seguinte e, se no mes do vencemento no houber día equivalente ao inicial do cómputo, entenderase que o prazo expira o último do mes.
Artigo 12º.-Concorrencia con outras axudas.
Consonte o establecido no artigo 2 alínea e) desta orde, a concesión dunha bolsa é incompatible co aproveitamento doutras bolsas similares ás desta convocatoria.
Artigo 13º.-Natureza da relación entre o bolseiro e a Xunta de Galicia.
A concesión da bolsa non xera ningún tipo de vínculo laboral, administrativo nin de calquera outra orde entre a Xunta de Galicia e o adxudicatario.
Artigo 14º.-Perda da condición de bolseiro.
1. A condición de bolseiro extínguese ao rematar o período a que se fai referencia no artigo 8º desta convocatoria e por renuncia expresa do interesado.
O incumprimento por parte do bolseiro das súas obrigas, a ausencia inxustificada ou o incumprimento da disciplina do centro, a obtención da bolsa sen reunir os requisitos exixidos para a súa concesión ou a súa utilización para finalidade distinta para a cal foi concedida serán causas da perda da condición de bolseiro para todos os efectos, logo de audiencia do interesado nos termos do artigo 84 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. A resolución pola que se acorde esta decisión correspóndelles aos xefes territoriais da Consellería de Traballo e Benestar, logo da instrución do oportuno expediente, de conformidade coa Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 15º.-Reintegro.
Procederá o reintegro total ou parcial da subvención ou axuda pública percibida, e dos xuros de mora producidos desde o momento do seu pagamento, nos casos establecidos nos artigos 32 e 33 da Lei 9/2007, do 13 de xuño, de subvencións de Galicia, e no previsto no Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
Para os efectos do establecido no parágrafo anterior entenderase como causa de reintegro o incumprimento dalgunha das obrigas establecidas no artigo 7º desta orde.
Artigo 16º.-Actuacións de comprobación.
Os bolseiros, como receptores de axudas, estarán sometidos a todas as actuacións de comprobación que acorde a Consellería de Traballo e Benestar. Así mesmo, quedarán obrigados a facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas no exercicio das súas funcións de fiscalización e control no destino das axudas.
Artigo 17º.-Modificación da resolución de concesión.
Toda alteración das condicións tidas en conta para a concesión da axuda poderá dar lugar á modificación da resolución da concesión.
No caso de obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais observarase o disposto no artigo 12º desta orde.
Artigo 18º.-Publicidade das axudas.
De conformidade co artigo 15 da Lei 9/2007, do 13 de xuño, de subvencións de Galicia, cos números 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública galega, e co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a Consellería de Traballo e Benestar publicará no Diario Oficial de Galicia e na súa páxina web oficial a relación dos beneficiarios e o importe das axudas concedidas ao abeiro desta orde; e incluirá igualmente as sancións que como consecuencia delas puideren impoñerse nos correspondentes rexistros públicos, polo que a presentación da solicitude leva implícita a autorización para o tratamento necesario dos datos persoais dos beneficiarios e a referida publicidade.
Disposicións adicionais
Primeira.-Apróbase a delegación de competencias nos xefes territoriais da Consellería de Traballo e Benestar, ao abeiro do establecido no artigo 7 da Lei 9/2007, do 13 de xuño de subvencións de Galicia, co obxecto de resolver a concesión, denegación, modificación ou outras incidencias das subvencións previstas nesta orde, así como para autorizar os gastos, dispoñer o crédito, ordenar os correspondentes pagamentos, e o recoñecemento das obrigas e a proposta dos pagamentos, en relación co disposto no artigo 73 a) do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Segunda.-As persoas que teñan a condición de bolseiro, como receptores das axudas ou subvencións, estarán sometidos ás responsabilidades e ao réxime sancionador que sobre infraccións nesta materia establece a Lei 13/2008, do 3 de decembro, de servizos sociais de Galicia; o título IV da Lei 9/2007, do 13 de xuño, de subvencións de Galicia, e o Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
Disposicións derradeiras
Primeira.-Facúltase a Secretaría Xeral de Familia e Benestar para ditar as normas necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 15 de setembro de 2010.
Beatriz Mato Otero
Conselleira de Traballo e Benestar
Ver referencia pdf "18500D016P072.PDF"